**על פי ההלכה**

**קשיים ופתרונות**

עבודה במסגרת שיעור משפט עברי

**שם המגישות:** אלכס ברנבוים, מיכל טרגר

**תאריך הגשה:** 15.2.2007

**תוכן העניינים:**

מבוא עמוד 3

פרק ראשון: מהי עגונה? עמוד 5

פרק שני: מצוות התרת עגונה עמוד 8

פרק שלישי: קשיים בהתרת עגונה עמוד 12

פרק רביעי: עגונות מגדלי התאומים עמוד 18

סיכום עמוד 20

ביבליוגרפיה עמוד 21**מבוא**

אחת הבעיות המסובכות המורכבות  ביותר מבחינה מוסרית והמטרידות ביותר שבהם עסקו הרבנים היהודיים לאורך הדורות, הייתה בעיית הנשים העגונות.
דהיינו נשים שבעליהן נעלמו ואין יודעים אם הם חיים או מתים, ואם הם חיים אם הם מוכנים לתת להן שטר גירושין וכך לשחרר אותם ממצבן, שהוא של נשים נטושות שעם זאת נשארות "כבולות" לבעליהן לכל ימי חייהן, ואינן רשאיות להינשא מחדש.

הסיבות שבדרך כלל מביאות למצב של עגינות מתחלקות לשלושה חלקים:

## עגינות כתוצאה מאסון

החלק הראשון קשור באסון כלשהו, בו הבעל נעלם בלא עדויות על מותו, או מחלה ההופכת את הבעל לחסר יכולת לתקשר עם סביבתו (תרדמת, אובדן שפיות וכדומה). בארץ נוצרו מצבי עגינות רבים כתוצאה ממלחמות בהן נעדר מותיר את אשתו עגונה. במצבים אלו עושה הרבנות הצבאית מאמצים גדולים לפתור את הבעיה, אך גם היא לא יכולה לחרוג ממסגרת ההלכה.

## מסורבת גט / סירוב גט

החלק השני הוא כאשר הבעל הוא [סרבן גט](http://www.4get.co.il/aginut-refuse.htm), כלומר אינו מוכן לתת לאשתו [גט](http://www.4get.co.il/divorce.htm). במקרה כזה תוגדר האישה בתור [מסורבת גט](http://www.4get.co.il/aginut-refuse.htm).

## ייבום / חליצה

מצב שלישי של עגינות הוא כאשר הבעל נפטר מבלי להותיר אחריו ילדים. במצב זה אמור אחיו של הבעל לייבם את האלמנה, כלומר להינשא לה, או לוותר על הנישואין בטקס הנקרא חליצה.

 בעבודתנו , נעסוק בסוג הראשון בלבד – **עגינות כתוצאה מאסון.**

 מצב זה שלרוב היה מחמיר ביותר בתקופות של מלחמות ואסונות שונים, שההיסטוריה היהודית כידוע משופעת בהן במיוחד, יצר לרבנים בעיה הלכתית קשה ומסובכת ביותר, כיוון שההלכה היהודית אינה מאפשרת להתיר קשר נישואין על סמך הנחה של מוות, ומרשה לבצע גירושין אך ורק על סמך הוראה שהתקבלה מהבעל (בגטו לודג' פסקו הרבנים שעל הגברים לתת לנשותיהם גט על תנאי כדי להימנע ממצב עגינות. לאחר המלחמה נמצא ארכיון הגטו בשלמותו).
הבעיה עוד מחמירה בגלל העובדה שילדים הנולדים לאישה נשואה, ואביהם אינו בעלה, הם ממזרים, ומותר להם להינשא רק לגרים או לממזרים אחרים. לעומת זאת, בניגוד לאישה, בעל "נטוש" יכול להיחלץ ממצוקתו על ידי קבלת היתר לשאת אישה אחרת ("היתר נישואין") מבית דין רבני.
מימי המשנה ועד ימינו נוצרה ספרות הלכתית ענפה ביותר שדנה בשאלה כיצד לפתור בעיה זו, שהיא מסובכת ביותר מבחינה הלכתית ומוסרית. אמנם רוב רובה של ספרות זאת היא מהתקופה שלאחר המשנה והתלמוד, אך גם בתקופות אלה היו כמה דיונים ווויכוחים חשובים בשאלת האישה העגונה וכיצד אפשר לפתור בעיה זו, והמסקנות שהגיעו אליהם בתקופה זו לא תמיד היו מקובלות על בני הדורות הבאים.
בעבודה זאת נציג את עמדת ההלכה להתרת עגונות, הקשיים העומדים בפניה, מחלוקות בנושא, ודוגמאות מאירועים רלונטיים.

**פרק ראשון: מהי עגונה?**

עגונה היא אישה שבעלה נעלם ואין יודעים אם הוא מת או חי. אם מת הבעל, היא תוכל להינשא, אבל אם הוא חי והאישה תינשאר לאחר ואח"כ "יופיע" הבעל הראשון – היא תצטרך להתגרש משני בעליה, הראשון והשני, ובניה יהיו ממזרים. בגלל תוצאה זו מובן מה טעם נזהרים בהתרת עגונה.

**הגדרת "עגונה" מתוך האנציקלופדיה ליהדות:**

(הפירוש המילולי: נטושה או מרותקת; רות א' יג)

המונח שבו משתמש החוק היהודי לגבי אשה הנשארת "כבולה" לבעלה למשך כל ימי חייה, ואיננה רשאית להינשא מחדש, מפני שהוא מסרב לתת לה גט, או מפני שאינו מסוגל לעשות זאת בגלל מחלת נפש, או מכיוון שנעלם, ואי-אפשר לקבוע בוודאות את מותו. מצב זה יצר בעיה הלכתית קשה, כיוון שההלכה איננה מאשרת להתיר קשר נישואין על סמך הנחה של מוות, ומרשה לבצע גירושין אך ורק לפי הוראה שהתקבלה מהבעל. הבעיה מחמירה בגלל העובדה שילדים הנולדים לאשה נשואה, ואביהם אינו בעלה, הם ממזרים, ומותר להם להינשא רק לגרים או לממזרים אחרים. בניגוד לאשה, בעל "נטוש" יכול להיחלץ ממצוקתו על-ידי קבלת היתר לשאת אשה אחרת ("היתר נישואין") מבית-דין רבני.

## מתוך [[1]](#footnote-1)התלמוד הבבלי, מסכת יבמות, פרק י:דף פז, ב[[2]](#footnote-2) משנה  האשה שהלך בעלה למדינת הים ובאו ואמרו לה מת בעליך וניסת ואח"כ בא בעלה תצא מזה ומזה וצריכה גט מזה ומזה ואין לה כתובה ולא פירות ולא מזונות ולא בלאות לא על זה ולא על זה ואם נטלה מזה ומזה תחזיר והולד ממזר מזה ומזה ולא זה וזה מטמא לה ולא זה וזה זכאים לא במציאתה ולא במעשה ידיה ולא בהפרת נדריה.

אם בעל של אישה הולך למדינה אחרת, ונאמר לה שבעלה מת והיא נישאת לאחר, ולאחר מכן מופיע בעלה הראשון, היא תיאלץ להתגרש משניהם ללא כתובה, וגם בעליה לא יקבלו את הפירות שלה (רווחים מכנסי מלוג) ואת מזונותיה (מעשה ידיה). גם זכויות הבעל בטלות (מציאתה, מעשה ידיה והפרת נדריה). אם לאישה יש ילדים מאחד הבעלים, הם ממזרים.
מכאן ניתן להבין שאישה שחשבה בתום לב, על סמך עדויות, שבעלה מת ונישאה לאחר, עשויה למצוא את עצמה מפסידה מכל הכיוונים, אם מתברר שהבעל לא מת.

ומכאן, שעדות ביחס לגורל הבעל היא קריטית עבור האישה ועתיד ילדיה.

על בעייתיות זו כותב [[3]](#footnote-3)הרמב"ם:

**[[4]](#footnote-4)משנה תורה להרמב"ם, הלכות גירושין, פרק י"ג:**

**יז**  [כ] וכן האישה שהעיד לה עד אחד שטבע בעלה במים שאין להם סוף, ולא עלה, ואבד זכרו, ונשתקע שמו--הרי זו לא תינשא על עדות זו, כמו שביארנו; ואם נישאת, לא תצא.  ואפילו היה הגוי הוא שהסיח לפי תומו ואמר, טבע פלוני בים, ונישאת על פיו--הרי זו לא תצא; וחכם שהורה להשיא אותה, לכתחילה--מנדין אותו.

לפי הרמב"ם, אם עד אחד מעיד כי בעלה של אישה טבע במים שאין להם סוף, אין לאישה היתר להינשא לפי עדות זו.

אם היא נישאת, בעלה יצטרך לגרשה ללא כתובה. גם על פי עדות של אדם גוי, המדבר בתמימות עם מישהו אחר, לא ניתן לאשר נישואין לאישה שבעלה נעלם במים שאין להם סוף.

יתר על כן, אם רב או חכם כלשהו מקבל את העדות של עד אחד כהיתר לנישואין, אסור לקבל זאת ,ויש לנדות אותו חכם מהקהילה (מכיוון שהוא לא פועל על פי החוק), כי ידוע בנושא עדויות וראיות, כי "על פי שניים יקום דבר". **[[5]](#footnote-5)שרשבסקי בספרו "דיני משפחה" מגדיר את הבעיתיות של מצב העגונות:**

 במצבים **בעיתיים** כנ"ל עלולה להתעורר הפרובלימה של העגונה, כלומר של האשה שנישאה לאיש ושבעלה נפרד ממנה ("הלך למדינת הים"), הן מתוך קטטה והן מתוך כל סיבה אחרת, למשל עקב מאורעות מלחמה או סיבות אחרות תלויות או בלתי תלויות באחד מהם, ועתה אין אפשרות מעשית להשיג ממנו את הגט בעדה, מפני שלא ידוע היכן הוא או אם בכלל עודנו בחיים. במקרים אלה, אם האישה אינה יכולה להוכיח שבעלה נפטר, היא תמשיך להיחשב כאשת-איש ותהא אסורה על כולם. כדי להשתחרר מכבלי העיגון, היא זקוקה להיתר נישואין מטעם בין הדין ("היתר עגונות") שאין לתתו אלא אם תוכיח לכל הפחות עובדות שיש בהן לפי הדין כדי להצדיק את המקנה שבעלה נפטר, גם אם אין בהן הוכחה מלאה בכך.

מגמת ההלכה היא להקל ככל האפשר ולעזור לאשה העגונה כדי להתירה להינשא מחדש. לשם זה מכירה ההלכה הרבה סטיות מחומרת דיני הראיות הכלליים והוכחות שלא היו מתקבלות לפי הדין הכללי, כגון מפי עד אחד, מפי אשה, קרוב, נכרי, עד מפי עד, וכדומה, כשרות בקשר לשאלת היתר עגונה. יש לציין שאין לחקור הרבה את עדי העגונה אלא אם יש מקום, לפי ראות עיני בית הדין, לחשש של ערמה.**פרק שני: מצוות התרת עגונה**

התרת עגונה נחשבת למצווה, וגדולי ישראל מסרו נפשם כדי שלא תישארנה בנות ישראל עגונות כאשר ניתן להתיר להן להינשא.

הקלות שונות מצויינות בדיני עדות המתירה אישה להינשא, ודרכי החקירה של העדים שונות לחלוטין מדרכי חקירה רגילות. דוגמאות: שמע מן התינוקות שהם אומרים "עכשיו באנו מהספד פלוני, כך וכך ספדנים היו שם, ופלוני החכם ופלוני עלה אחר מיטתו" – הרי זה מעיד מפיהם על הדברים הללו, ומשיאים את אשתו. נכרי המסיח לפי תומו ואמר "אוי לפלוני שמת, כמה היה נאה, וכמה טובות עשה עמי" – וכיוצא בדברים אלו, שהם מראים שאין כוונתו להעיד ולהתיר את האישה, הרי זה נאמן (על פי הרמב"ם, הלכות גירושין י"ג).

**רמב"ם, הלכות גירושין י"ג:**

**יא**  [טו] כבר הודענו שהעד שאמר, שמעתי שמת פלוני, אפילו שמע מאישה ששמעה מעבד--הרי זה כשר לעדות אישה, ומשיאין על פיו.  אבל אם אמר העד או האישה או העבד, מת פלוני ואני ראיתיו שמת--שואלין אותו היאך ראית, ובמה ידעת שמת:  אם העיד בדבר ברור, נאמן; ואם העיד בדברים שרובן למיתה, אין משיאין את אשתו--שאין מעידין על האדם שמת אלא בשראוהו שמת ודאי, ואין בו ספק.

אם עד מעיד שהוא שמע מפלוני, ששמע מאישה, ששמעה מעבד, העדות הזו כשרה, גם אם זו אישה והאישה העגונה יכולה להינשא לפיה, בגלל מצוות התרת העגונות. על פי ההלכה, נשים פסולות לעדות. אבל בנושאים מסויימים מקבלים עדות של אישה, למשל כדי להתיר עגונה.
כאשר העד מעיד יש לחקור אותו ולוודא שהבעל באמת מת. שואלים אותו היכן הוא ראה זאת, וכיצד הוא יודע שהוא מת. אם דברי העד ברורים, קובעים שהוא נאמן. אם דבריו אינם ברורים, לא מקבלים את עדותו ולא משיאים את האישה לבעל אחר, מחמת הספק.

**יב**  [טז] כיצד:  ראוהו שנפל לים, אפילו טבע בים הגדול--אין מעידין עליו שמת, שמא יצא במקום אחר; ואם נפל למים מקובצים כגון בור או מערה, שעומד ורואה כל סביביו, ושהה כדי שתצא נפשו, ולא עלה--מעיד עליו שמת, ומשיאין את אשתו.

הרמב"ם נותן דוגמאות לוודאות המוות:
אם הבעל נראה נופל לים, לא מעידים עליו שהוא מת, משום שאולי הוא יצא מהמים במקום אחר.

לא ניתן להתיר את אשתו על סמך עדות כזאת. אם הוא נפל לאיזור מים מקובצים, כמו בור או מערה, שניתן לראות את כל גבולות המים, וברור שהוא טבע ולא עלה, ניתן להעיד שמת ולהשיא את אשתו.

**כו**  [כט] אל יקשה בעיניך שהתירו חכמים הערווה החמורה בעדות אישה, אפילו שפחה, ועד מפי עד, ומפי הכתב, ובלא דרישה וחקירה--כמו שביארנו:  שלא הקפידה תורה על העדת שני עדים ושאר משפטי העדות, אלא בדבר שאין אתה יכול לעמוד על בורייו אלא מפי העדים ובעדותן, כגון שהעידו שזה הרג זה, או הלווה את זה.

ישנה הנחייה לא להקפיד בנושא עדים להתרת עגונה, כגון קבלת עדות מאישה, שפחה, עד מפי עד, או עדות כתובה. הנימוק לכך הוא שהתורה לא הקפידה על נחיצות שני עדים, אלא בדבר שאתה יכול לעמוד על האמת שלו רק כאשר יש שני עדים, כמו הרג אדם אחד על ידי השני ,או הלוואה לשני.

**כז**  אבל דבר שאפשר לעמוד על בורייו שלא מפי העד הזה, ואין העד יכול להישמט אם אין הדבר אמת, כגון זה שהעיד שמת פלוני--לא הקפידה תורה עליו:  שדבר רחוק הוא, שיעיד בו העד בשקר.  לפיכך הקלו חכמים בדבר זה, והאמינו בו עד אחד, מפי שפחה, ומן הכתב, ובלא דרישה וחקירה--כדי שלא יישארו בנות ישראל עגונות.

התורה לא מקפידה בנושא של עדות על מותו של אדם, מכיוון שאין סיבה שאדם ישקר בנושא כזה. חכמים נטו להקל בכדי להתיר עגונות. מצוות התרת עגונה מבטלת חלק מחוקי ודיני העדויות והראיות, בכדי לעזור לאישה.

**מדברי הפוסקים על התרת עגונה:**

על מסירות הרבנים להתיר עגונות אפשר ללמוד מדבריהם בדיון על עגונות.

**[[6]](#footnote-6)הרא"ש** קובע חובה [[7]](#footnote-7)"לכל מורה לחזור על כל צדדים להתיר... ואנו ננעץ בתריס מגן גיבורים חכמי התלמוד והגאונים אשר מאוד מאוד ביותר הקלו בעדות נשים משום עיגונם. ואחרי שחכמי התלמוד והגאונים הקלו משום תקנת עגונות, אתה למד לחכמי הדור השפל הזה לצאת בעקבותיהם".

**רבי [[8]](#footnote-8)יוסף קארו**, בפתיחה לתשובה על עגונה, משבח את השואל שהשתדל למצוא היתר לעגונה [[9]](#footnote-9)"כי תלך בדרך טובים רבותינו ז"ל, אשר כמה וכמה חשו לעגונה וכמה הקלות הקלו בה מפני זה. וכן כל חכמי הדורות הבאים אחריהם חזרו בצדדים וצדדי צדדים להתיר אישה כאשר בא לידם שאלה כזו, וגם אתה צידדת צדדים ואמרת טעמים נכוחים להתירה. יישר כוחך כארי!"

הרבנים היושבים בדין אינם חוסכים כל מאמץ כדי להתיר לאישה להינשא. בשנות השואה הושמדו באירופה קהילות שלמות, ובכל זאת כמעט לא נותרו עגונות כתוצאה מהמלחמה. גם בארץ קרו מקרים של יהודים שנטשו את נשותיהם וברחו למדינות רחוקות, ובכל זאת הצליחו שליחי הרבנות לאתר את הבעל ולקבל ממנו גט כדי להתיר את האישה.

**בשו"ת הרמב"ם סימן שנ,** אנו נפגשים בשאלה העוסקת בדין עגונה שהעדות על מות בעלה נמסרה מאישה נכרית, שאף את שמו של המת לא ידעה, ורק הכירה אותו מנדודיו בכפרים.

שאלה

ראובן היה נושא ונותן בחוץ, ויצא לישא וליתן כמנהגו בכפרים של עכו. ובא אצל יהודי אחד, והפקיד כליו שם, ולקח מהם מקצת, והלך למכור בעיר אחרת. המתין יום ויומיים ושלשה ימים ולא בא, אז הביא שאר כליו לאשתו. שאלוהו עליו, אמר: הלך ולא חזר.

לימים עברו יהודים מבני עכו דרך שם, אמרה להם גויה אחת: לאן אתם הולכים? אמרו לה: לכפר פלוני. אמרה להם: לא תזוזו מכאן, לכו וחזרו לבתיכם, שמא יארע לכם מה שאירע ליהודי אחד. שאלוה: מה אירע לו? אמרה: יצא מעיר פלונית ללכת אל עיר פלונית, יצאו אחריו והרגוהו. שאלוה: ומאין תדעי זה האיש? אמרה: הוא היה מודעתנו כשהיה בעכו ועושה מלאכותינו. וספרה להם דמותו.

וכשבאו העדים השומעים אל בית דין שבעכו, השיאו האישה על פיהם. ויש אצלנו מי שממחה בדבר, ויביא ראיות, והם יגיעו אל שער דינו של אדוננו. יורנו ויקבל שכרו מהשם יתעלה.

תשובה

זאת האישה מותרת היא להינשא. שזו הגויה משיחה היא לפי תומה בתחילה, ... ואף על פי שלא הזכירה שמו, ולא ידעה אותו בשמו... וכל אלו הדברים חוזרים לעיקר אחד, והוא שאין מדקדקים בעדות אישה עגונה, וכל המחמיר ודורש וחוקר בדברים אלו, לא יפה הוא עושה, ואין דעת חכמים נוחה הימנו. שעיקר תקנתם "בעגונה הקלו" משום עיגונה דאתתא.

וכתב משה ב"ר מימון זצ"ל

על פי השאלה לרמב"ם ניתן להבין שמקובל היה לקבל עדות של אישה גויה כדי להתיר אישה מעגינותה, ואפילו קיבלו עדות של עד מפי עד.

הרמב"ם בתשובתו מאשר את התרת העגונה, בנימוק שאין מדקדקים בעדות עישה עגונה, וכל מי שמחמיר אינו נוהג כראוי, ואין זאת גישת חכמים. הוא מחמיר שיש כאלה שמחמירים יותר, ומכאן אנו מבינים שהיו גישות שונות לעניין.

**פרק שלישי: קשיים בהתרת עגונה**

התרת עגונה נחשב למצווה גדולה מאוד, ותהליך ההתרה מלווה בקשיים רבים. אישה עגונה היא לרוב אישה שלא ידוע היכן מקום בעלה והאם הוא חי או מת. נסיונות האיתור של הבעל ובירור מה עלה בגורלו, מציאת עדים וסימנים מובהקים למותו מעוררים כאמור קשיים.

**משנה, מסכת יבמות, פרק ט"ז**

**טז,ג**  אין מעידין אלא על פרצוף הפנים עם החוטם, אף על פי שיש סימנין בגופו ובכליו; אין מעידין אלא עד שלושה ימים.  אפילו ראוהו מגוייד, וצלוב על הצלוב, וחיה אוכלת בו--אין מעידים אלא עד שתצא נפשו.  [[10]](#footnote-10)רבי יהודה בן בבא אומר, לא כל האדם, ולא כל המקומות, ולא כל השעות שוות.  [ד] כיצד:  נפל למים--בין שיש להם סוף, בין שאין להם סוף--הרי אשתו אסורה.  אמר [[11]](#footnote-11)רבי מאיר, מעשה באחד שנפל לבור הגדול, ועלה לאחר שלושה ימים.  אמר [[12]](#footnote-12)רבי יוסי, מעשה בסומא אחד שירד לטבול במערה, וירד מושכו אחריו, ושהו כדי שתצא נפשם, והשיאו את נשותיהם.  שוב מעשה באסיא באחד ששילשלוהו לים, ולא עלת בידם אלא רגלו.  אמרו חכמים, מן הארכובה ולמעלה, תינשא; מן הארכובה ולמטה, לא תינשא.

בפרק ט"ז דנים בתוקפה החוקי של עדות על הבעל המת.

על פי המשנה, נושא קביעת מותו של הבעל הוא בעייתי ומורכב. יש לקבוע את מותו על סמך סימנים מובהקים ככל האפשר, ולכן ניתנות ההנחות הבאות:

1. עדות על מת היא על סמך ראיית הפנים שלו ולא ראיית חפציו.
2. העדות מקבלת תוקף רק לאחר שלושה ימים, אפילו אם ראו את הבעל צלוב, או ראו שחיה אוכל אותו. אין הוא נחשב מת, אלא לאחר שלושה ימים.

רבי יהודה טוען טענת יסוד, לפיה אין לדון את מצבו של אדם, המקום והזמן באופן שווה. הוא מביא דוגמא: אדם שנפל למים עם או בלי גבולות נראים לעין, ואשתו אסירה להינשא. לא ניתן לדעת אם בעלה מת או לא בוודאות. מחזק את דבריו רבי מאיר שמספר על אדם שנפל לבור גדול ועלה לאחר שלושה ימים.
רבי יוסי מספר על עיוור שירד עם המלווה שלו לטבול במערה, והם לא יצאו. חיכו עד שימותו –לפחות שלושה ימים- ורק אז השיאו את נשותיהם.
המקרה האחרון שמובא בקטע הוא על אדם שהורידוהו לים, וכשמשכו אותו העלו רק את רגלו. בעקבות מקרה זה נקבע שכאשר מוצאים חלקים מאדם, אם מוצאים את חלקו העליון, האישה מותרת להינשא, אבל אם מוצאים רק את חלקו התחתון אסור לה להינשא.

## מסכת יבמות פרק טז

**דף קכא, א משנה**  "נפל למים בין שיש להן סוף בין שאין להן סוף אשתו אסורה אמר רבי מאיר מעשה באחד שנפל לבור הגדול ועלה לאחר שלשה ימים אמר רבי יוסי מעשה בסומא שירד לטבול במערה וירד מושכו אחריו ושהו כדי שתצא נפשם והשיאו את נשותיהם ושוב מעשה בעסיא באחד ששלשלוהו לים ולא עלתה בידם אלא רגלו אמרו חכמים מן הארכובה ולמעלה תנשא מן הארכובה ולמטה לא תנשא:

**דף קכא, א גמרא**  תנו רבנן נפל למים בין שיש להם סוף בין שאין להם סוף אשתו אסורה דברי רבי מאיר וחכ"א מים שיש להם סוף אשתו מותרת ושאין להם סוף אשתו אסורה היכי דמי מים שיש להם סוף אמר [[13]](#footnote-13)אביי כל שעומד ורואה מארבע רוחותיו ....תניא [[14]](#footnote-14)אר"ג פעם אחת הייתי מהלך בספינה וראיתי ספינה אחת שנשברה והייתי מצטער על תלמיד חכם שבה ומנו [[15]](#footnote-15)רבי עקיבא וכשעליתי ביבשה בא וישב ודן לפני בהלכה אמרתי לו בני מי העלך אמר לי דף של ספינה נזדמן לי וכל גל וגל שבא עלי נענעתי לו ראשי מכאן אמרו חכמים אם יבואו רשעים על אדם ינענע לו ראשו אמרתי באותה שעה כמה גדולים דברי חכמים שאמרו מים שיש להם סוף מותרת מים שאין להם סוף אסורה תניא א"ר עקיבא פעם אחת הייתי מהלך בספינה וראיתי ספינה אחת שמטרפת בים והייתי מצטער על תלמיד חכם שבה ומנו רבי מאיר כשעליתי למדינת קפוטקיא בא וישב ודן לפני בהלכה אמרתי לו בני מי העלך אמר לי גל טרדני לחברו וחברו לחברו עד שהקיאני ליבשה אמרתי באותה שעה כמה גדולים דברי חכמים שאמרו מים שיש להם סוף אשתו מותרת מים שאין להם סוף אשתו אסורה ..."

התלמוד ההבלי, שפירש את המשנה, מציין בתחילה שבמשנה קבעו על פי רבי מאיר שגבר שנפל למים שיש או אין להם סוף - אשתו אסורה, ואילו חכמים אחרים קבעו כי מים שיש להם סוף – אשתו של הנופל למים אלו מותרת. נשאלת השאלה בתלמוד מה זה מים שיש להם סוף. אביי אומר "כל שעומד ורואה מארבע רוחותיו", כלומר, מים שניתן לראות את כל ההיקף שלהם. בהמשך הקטע מביאים לדוגמא את הסיפור הבא: רבן גמליאל ראה ספינה שנשברה בים וטבעה, והצטער על תלמיד חכם , הוא רבי עקיבא,שנכח באותו זמן בספינה, וכאשר הלך רבן גמליאל ביבשה הופיע התלמיד החכם, התיישב ודן מולו בהלכה. רבן גמליאל שאל אותו מי העלה אותו מהמים, והוא ענה לו שחלק (קרש) של ספינה הזדמן מולו, הוא עלה עליו, ולכל גל שהגיע אליו הוא "ניענע ראשו", והגלים סחפו אותו לחוף. בעקבות הסיפור הזה חכמים אמרו שאם רשעים יבואו אל אדם ינענע להם את ראשו. מכאן, אמר רבן גמליאל: כמה גדולים הם החכמים, שקבעו כי אם רואים את גבולות המים שאליהם נפל אדם אשתו מותרת להינשא, ואם הגבולות אינם נראים היא אסורה להינשא.

את אותו סיפור , מספר בהמשך רבי עקיבא, אך בחילוף תפקידים – הוא רואה את רבי מאיר נעלם במים , ולאחר מכן פוגשו ביבשה.

כפי שציינו בפרקים הקודמים, הרמב"ם מדגיש את מצוות התרת העגונה, ואת כך שאין להקפיד בראיות ועדויות על מות הבעל, ואפילו לקבל עדות של פסולי עדות, כגון אישה, עבד וגוי:

הטעם שאין "בודקין עידי אישה בדרישה וחקירה" הוא לפי דעת הרמב"ם:

"שלא אמרו חכמים בדבר להחמיר אלא להקל משום התרת עגונות". "ואל יקשה בעיניך, שהתירו חכמים הערוה החמורה בעדות אישה או עבד או שפחה או עכו"ם המסיח לפי תומו.... כדי שלא תשארנה בנות ישראל עגונות".

**בתשובותיו הוא מסיק:**

"וכל אלו הדברים חוזרין לעקר אחד והוא שאין מדקדקין בעדות אישה עגונה וכל המחמיר ודורש וחוקר בדברים אלו לא יפה הוא עושה ואין דעת חכמים נוחה הימנו, שעקר תקנתם בעגונא הקלו משום עיגונא דאתתא".

**[[16]](#footnote-16)רבינו תם מסיים את תשובתו לעניין טביעת עין בעדות עגונות: "וכל המחמיר בדבר אינו אלא חוטא".**

**[[17]](#footnote-17)המהר"ם אלשקר**

בויכוח עם רבי המחמיר בהיתר עגונות, דורש המהר"ם אלשקר להקל על עגונות:

המהר"ם אלשקר מסיים במקרה של עגונה "ואני ללמד זכות באתי, ולהקל על עגונה נקראתי".

לרב אחד שדרכו להחמיר בעגונות הוא פונה:

"כי לא תהיה תפארתך לבקש חמורות ואריכות דברים שלא כעניין, להגדיל גוף הקונדרס - ולהגזים הגזמות עצומות, להבהיל השומעים בעניין עגונות. ומדוע לא תשים אזנך כאפרכסת לדברי הראשונים והאחרונים. האומרים דמשום עגונא הקלו" "ואיך רצית לעגן האישה במילי דכדי" "ולא חששת לעקיצתן של חכמים, שתקנו תקנות עגונות".

**וכשהרב עמד על דעתו, שלא להקל באישה זו יצא המהר"ם אלשקר כנגדו במלחמת דברים**

**ומסיים את תשובותיו:**

"והמעגנה ומחמיר בה עליו נאמר וחמורו יגיד לו, אשר הוא התנצלות הטועים ובלתי

יודעים" "והמעגנה עתיד ליתן את הדין לפני בעל הדין".

המהר"ם אלשקר מעיד על עצמו כעל פוסק שמקל על עגונות, ודורש מהמחמירים לעשות זאת גם כן, כדי לא לחטוא לאישה ולאלהים.

**[[18]](#footnote-18)מהר"ם מרוטנבורג**

המהר"ם מרוטנבורג מציג גישת ביניים, אין הוא מחמיר מדי אך גם לא נוטה להקל:

"במקרה של אישה שבעלה טבע מצטער המהר"ם מרונטבורג על שאי אפשר לו להתירה מכבלי העיגון "בודאי שהיה ראוי להתירה, שלא תשב הבחורה עגונה כל ימיה, כי שקדו על תקנת בנות ישראל ואף אנו היינו מוצאים ברצון תקנה לעגונה. אבל מה נעשה, אין לנו אלא דברי רבותינו, [שאמרו] נפל במים שאין להם סוף אשתו אסורה. וכבר טרחו קמאי דלקמן למצוא צד היתר ולא עלו בידם".

המהר"ם מרוטמנבורג מסיע הזדהות עם בהלה של אישה שבעלה נעלם, אבל נצמד לפסקה של התלמוד, שאומרת שאדם שנפל במים שאין להם סוף – אישתו אסורה. הוא מציין שכבר ניסו לפניו למצוא היתר לאישה עגונה שבעלה נעלם במים שאין להם סוף, אך לא הצליחו.

**[[19]](#footnote-19)ר' אליהו מזרחי**

ר' אליהו מזרחי מציג היבט חדש וקושי חדש הנובע מהיות האישה עגונה:

"ר' אליהו מזרחי מתעסק במצות התרת עגונות גם מטעמי צניעות. על יסוד המשנה בעדיות וגמרא ברכות. שבשעת הדחק מותר לפסוק כיחיד כנגד הרבים קובע ר' אליהו מזרחי:

"ואין לך שעת הדחק מזה, שאם תשאר האישה עגונה כל ימיה ודאי נפיק מניה חורבה. וכל שכן בזמנים אלו, שבעונותינו הרבים רבו הפרוצות ונתמעטו הצנועות".

שעת דחק הינה צרה. לאישה אין אפשרות לחכות כל כך הרבה זמן. יש צורך לעשות הכל כדי להתיר עגונה מטעמי צניעות לבל תחטא האישה בפריצות.

 **[[20]](#footnote-20)אלמנות "אילת" ו"דקר"**

נושא העגינות של מי שנשואה לאיש צבא עלה לדיון כבר בימיה הראשונים של המדינה והפך למחלוקת בין הרב הראשי, יצחק הרצוג, לבין הרב הראשי של צה"ל, שלמה גורן. הרצוג טען שהרבנות הראשית הכינה טופס הרשאה לגט שעליו אמור היה לחתום כל חייל קרבי. על פי הטופס מתיר החייל לבית הדין הרבני לגרש את אשתו אם הוא נעלם. בהלכה היהודית רק הגבר, ולא בית הדין, רשאי לגרש את האשה. טופס ההרשאה לגט חתום על ידי הבעל מאפשר לבית הדין לגרש את האשה וכך לשחרר אותה מעגינותה. "מפאת חוסר פקודה צבאית לא יצא הדבר לפועל ברוב המקרים ואנחנו נקיים מה' ומישראל", טען הרב הרצוג.

הרב גורן אמר ש"אין זה מדויק בכל הנוגע לצבא הגנה לישראל". לטענתו הוא דווקא הכין טופס כזה, אבל חיילים ומפקדים סירבו לחתום עליו. "המפקדים טענו שהחתמה על הרשאה לגט כאשר חייל עומד לצאת לקרב תפגע קשות במורל הלחימה של כלל החיילים ותגביר בו את הפחד ואת הדאגה למשפחותיהם. החיילים עצמם התנגדו בטעם שזה ישחרר את הממשלה מדאגה לנשותיהם. אם החייל יפול ח"ו במלחמה באשר מבחינת החוק היא כבר לא תהיה אשתו לאחר שיפעילו את ההרשאה לתת גט לאשה", הוא כתב בספרו "משיב מלחמה".

אולם גם ללא טופס הרשאה הצליח הרב גורן להתיר עגונות. ב21- לאוקטובר הותקפה המשחתת אילת על ידי טילים מצריים וטובעה. מתוך 188 אנשי 67' הצוות 141 ניצלו, 31 נהרגו ו16- אנשי צוות הוכרזו כנעדרים, מתוכם שבעה נשואים. הרב גורן הסיק, מתוך שיחות עם אנשי צוות האונייה, שכל הנעדרים נהרגו. "לגבי כל אחד מהם יש בידינו עדות מיוחדת על מותם או על היותם פצועים קשה ובתנאים ששררו בעת הטביעה ודרכי ההצלה כל מי שלא נמשה והוחש לבית חולים ברור שמת בתוך המים, בתוך האונייה או על הסיפון", הוא כתב ב"משיב מלחמה". במארס 69' הותרו כל עגונות אילת.

בצורה דומה הותרו עגונות הצוללת דקר. ב-25 לינואר 68' הצוללת נעלמה בדרכה מאנגליה לנמל חיפה. העגונות הותרו בכמה נימוקים. על פי ההלכה מי שאובד במים שאין להם סוף אשתו לא תותר מעגינותה. על פי פסיקה מלפני 450 שנה דינו של טובע בתוך חדר כדינו של מי שטבע במים שיש להם סוף. הרב גורן קבע שהצוללת היא חדר ומכאן שהעגונות מותרות. היו לו גם נימוקים אזרחיים. הוא טען שהסטטיסטיקה מוכיחה שמיעוט הניצולים מצוללות אבודות הוא אפסי. מכאן שמותם של 69 אנשי הצוות, מתוכם 16 גברים נשואים, הוא ודאי. הוא סבר גם שאין סיכוי שהצוללנים נלקחו בשבי מפני ש"אם הצוות של דקר או חלק ממנו היה בחיים במשך זמן כה רב, היה הדבר מגיע איך שהוא לידיעתנו או לידיעת מדינות ידידותיות אחרות".
ביוני 69' העגונות הותרו.

פרופסור אליאב שוחטמן, מרצה למשפט עברי בפקולטה למשפטים באוניברסיטה העברית, אומר שבית דין רבני עם תעוזה יוכל להתיר את תמי ארד באותו נימוק שהרב גורן העלה בהתרת עגונות דקר. "אפשר לומר שעצם העובדה שכך וכך שנים לא שמעו ממנו זה כשלעצמו מוכיח שהוא לא חי מפני שאם הוא היה חי כבר היו יודעים ממנו. הטיעון הזה בצירוף נסיבות אחרות שאיני מכיר יכול לשמש חומר לקבוע שהאיש מת והיא מותרת מעגינותה. אם תמי ארד תפנה לבית דין רבני יש סיכוי שעגינותה תותר בין השאר על סמך הנימוק הזה. בכל מקרה שווה לנסות".

**פרק רביעי: עגונות מגדלי התאומים**

**סיכום [[21]](#footnote-21)מאמרו של ניל הנדל, שופט בית המשפט המחוזי בבאר שבע :**

באחד עשר בספטמבר, שנת 2001, נחטפו שני מטוסי נוסעים אמריקאים על ידי ארגון הטרור אל קעידא, והתרסקו במכוון אל תוך "מגדלי התאומים", שני בניינים גבוהים שנמצאים במרכז הסחר העולמי בניו-יורק. המגדלים עלו באש והתמוטטו, וכ-3,000 איש נהרגו ונקברו תחת ההריסות.

בין ההרוגים היו רבים שכמעט ולא נותר מהם שריד, או שלא ניתן היה לזהותם ולדעת מי המת.

בדת היהודית מצב זה בעייתי במיוחד, משום שנשים יהודיות שהיו נשואות לגברים יהודיים שנכחו במגדלים או במטוסים שהתרסקו אל תוך המגדלים, הפכו לעגונות, משום שלא ניתן היה לקבוע בוודאות את מות בעליהן. לא ניתן להתיר להן להינשא לגבר אחר עד שיוכח שבעליהן מתים. 8 נשים הפכו לעגונות לאחר אסון מגדלי התאומים.

לאחר המוות ניתן לזהות אדם על ידי בדיקת דנ"א (D.N.A). בדרך זו ניתן לדעת את זהותו של ההרוג. שרידי דנ"א ניתן למצוא בכל שריד שנותר מהגוף, גם בעפר.

במאמר מצויין כי הקבילות המשפטית מבחינת ההלכה של בדיקות דנ"א איננה חד משמעית. לא בטוח שהבדיקה אמינה ב-100 אחוזים. ישנו הסיכוי שנפלה טעות במעבדה, שבדיקות התערבבו והתחלפו עקב המספר הרב של הנפגעים, שאולי בעתיד יתגלו פגמים בבדיקות דנ"א שאינם ידועים לנו היום, ואולי, גם אם מחקרים קבעו שאין מצב כזה, יש ליותר מאדם אחד בעולם דנ"א זהה.

[[22]](#footnote-22)הרב גולדברג הביע את דעתו בעניין התרת עגונות מגדלי התאומים. הוא המליץ להתיר את כל שמונה העגונות. הוא סומך על בדיקת הד"נא, ואומר כי היא סימן מובהק לזהותו של אדם. טענתו של הרב גולדברג בעניין החשש כי ישנם שני אנשים עם דנ"א דומה, היא שההלכה מזהה אדם לפי פרצופו – "מכוח ההנחה שאין פרצופיהם דומים זה לזה, ויש לשאול מהיכן יודעים שאין פרצופיהם דומים? וכי נסעו בכל העולם ובדקו כל האנשים?!...אלא...שרואים הרבה אנשים, וכל מי שאנו רואים אינו דומה לשני, ואם כן אין זה אלא דכך ברא הקב"ה ברייתו, שיהיו פרצופיהם שונים זה מזה". בהמשך דבריו הוא אומר כי "גם עניין דנ"א הוא מגדולתו של הקב"ה, שאף שנברא אדם יחידי, עם כל זה יש לכל איש ואיש דנ"א בצורה אחרת ומשאר אנשי העולם". כלומר, הרב גולדברג מסתמך על ייחודו של כל אדם באשר הוא. הייחוד של בדיקת דנ"א משתלב עם קדושת וייחוד האדם. בעיניו המדע צועד יחד עם האמונה. דנ"א ייחודי לכל אדם ואדם.

הרב גולדברג מסתמך בקביעתו על משנה סנהדרין פרק ד' משנה ה':

"לפיכך נברא האדם יחידי להגיד... שאדם טובע כמה מטבעות בחותם אחד וכולם דומים זה לזה, ומלך מלכי המלכים הקדוש ברוך הוא טבע כל אדם בחותמו של האדם הראשון, ואין אחד דומה לחברו"

[[23]](#footnote-23)הרב עובדיה יוסף גם הוא מביע את דעתו בעניין התרתן של עגונות מגדלי התאומים. הוא מציין את המיוחד שבאסון – "התבערה האיומה שנגרמה מכך עם חמישים טון של דלק שבבטן המטוס, עד שלא השאירה מפלט לכל הנמצאים בקומות העליונות של המגדל... בדומה ל"נפל לתוך כבשן האש, מעידין עליו [שמת]"". כלומר, אין סיכוי שהאנשים ששהו בזמן האסון במגדלי התאומים לא נהרגו, כפי שאין סיכוי שאדם שנפל לכבשן אש חי. הוא מדגיש שוב ושוב את הצורך להקל בדיני עגונות.

הרב עובדיה יוסף מסתמך בפסיקתו על הכלל "ספק ספיקא", שמשמעותו ספק כפול. אם לא נקברו תחת ההריסות נעדרי אסון התאומים, הרי שהשריפה כילתה אותם.

כמו כן הוא התייחס לכלל "תרי רובי", דהיינו פעמיים רוב. רוב המתים מתו מעוצמת הפגיעה בבניין,

ורוב המתים מתו מאי יכולת להימלט מהשריפה וחורבות הבניין.

הקשיים שעמדו בפני הפוסקים היו:

1. לא נותרו ראיות המעידות על מותם של הנעדרים.
2. הועלתה שאלת קבילותה המשפטית של בדיקת דנ"א, והאם היא נחשבת לסימן מובהק.

פסיקתם הסופית התירה את כל שמונה העגונות, כאשר הם הסתמכו בעיקר על נימוקיו של עובדיה יוסף, ועל בדיקות דנ"א. כמו כן, הם הסתמכו על עדות הנשים שהעידו שהשלום שרר במעונם, ובדיווחי חברת התעופה ושומרי הכניסה לבניין התאומים.

**סיכום**

התרת עגונה נחשבת למצווה גדולה ועל פי דעת רוב הרבנים. אין צורך להוכיח בוודאות כי הבעל מת לצורך התרת עגונה, אלא די בהוכחה בסבירות גבוהה. דעה זו נסמכת בין היתר על הקביעה המופיעה בתלמוד הבבלי, (מסכת יבמות, דף קכ"א, עמוד א) בה נאמר כי אם ידוע כי אדם נפל לגוב אריות, ולא יצא משם, מניחים כי הוא מת ללא צורך בבדיקה נוספת.

ללא ספק, הקידמה וכל האמצעים הטכנולוגיים החדישים בהם ניתן להיעזר בקביעת מותו של אדם, מסייעים להתיר עגונות, והראיה לכך היא סיפור עגונות מגדלי התאומים.

מצבים קשים במיוחד הם במידה ואדם הוגדר מת, ואז התברר כי הוא בפועל חי. במצב זה יוגדרו ילדיה של האישה מגבר אחר כממזרים (ופסולים לנישואין), והיא תאלץ להיפרד הן מבעלה הראשון והן מבעלה השני (כי היא אסורה לבעלה ובועלה). מצבים מסוג זה קרו בעיקר לאחר השואה.

ההלכה איננה מפרידה בין הסיבות השונות בגללן אין האישה יכולה לקבל [גט](http://www.4get.co.il/divorce.htm) מבעלה או למשך הזמן בו הייתה האישה עגונה.

מצב של עגינות יכול להיווצר רק אצל נשים. כאשר אישתו של גבר נעלמה, אין איסור מן התורה על הגבר לשאת שתי נשים, וילד שנולד לגבר מאישה פנויה שאיננה אשתו אינו מוגדר בתור ממזר. אמנם על פי חוקי מדינת ישראל ועל פי חרם רבנו גרשום אסור לגבר לשאת שתי נשים, אך כאשר אשתו של גבר נעלמת או כאשר הגבר מסורב [גט](http://www.4get.co.il/divorce.htm) במשך זמן רב, יכולים מאה רבנים לתת לו היתר לשאת אישה שנייה אחרת על פניה.

בצה"ל קיימת מגמה להתיר כמה שיותר מהר נשים שבעליהן הוגדרו כחללים שמקום קבורתם לא נודע, והרב גורן אף הציע שאנשי צבא יפקידו גט על תנאי, לפני צאתם לקרב.

הצעתו לא יושמה, אך ברוחה של אותה הצעה, מוביל הרב עמנואל רקמן את שיטתו.

השיטה של הרב עמנואל רקמן נחשבת כפתרון למניעת מצב של עגינות.

יש מה שנקרא "גט על תנאי" - לפי המשנה במסכת גיטין, אדם יכול להפקיד ביד אשתו גט ולציין כי אם יתרחש חלילה אירוע מסוים כמו שייצא למסע ולא ישוב, יוכרז כנעדר במלחמה, או תשתבש עליו דעתו, הגט ייכנס לתוקף.

קיים קושי רגשי עם שיטה זו, ועדיין לא נמצא פתרון מספק לבעיית העגינות.

**ביבליוגרפיה**

-האנציקלופדיה ליהדות

-תלמוד בבלי

-משנה

-משנה תורה / הרמב"ם

-שרשבסקי – "דיני משפחה", 1993

-ספרות השו"ת

-הנדל ניל, "עגונות מגדלי התאומים", פרשת השבוע, גיליון מספר 136

-שרה ליבוביץ-דר, "מי ישחרר את תמי ארד", הארץ, 5.9.2001

1. **תלמוד בבלי**- חובר בבל, האמוראים הם מחברי התלמוד, מטרתם העיקרתי היתה לברר את ההלכות (החוקים) שבמשנה ולנמק אותן, כדי שאפשר יהיה לחיות על פי הן. [↑](#footnote-ref-1)
2. **משנה** - קובץ הלכות של התנאים. המשנה היא תקציר הדינים המשלימים והמפרשים את דיני התורה. מחולקת לסדרה. נערכה ע"י ר' יהודה הנשיא ב-220 לספירה. [↑](#footnote-ref-2)
3. **רמב"ם** - רבנו שמעון בן מימון. נולד בקורדובה שבספרד וחי בשנים 1204-1138. גדול הפוסקים בכל הדורות, פילוסוף, איש מדע ורופא. [↑](#footnote-ref-3)
4. **משנה תורה** – חובר ע"י הרמב"ם בשנים 1168-1178. בחיבור זה מסכם הרמב"ם את התורה שבעל-פה ומביא את מה שלדעתו הוא המסקנה הסופית והמחייבת, כלומר ההלכה, תוך השמטת המקורות והעלמת המחלוקות. [↑](#footnote-ref-4)
5. שרשבסקי, דיני משפחה, הוצ' מס. 1993 [↑](#footnote-ref-5)
6. **הרא"ש** - רבנו אשר בן יחיאל המכונה הרא"ש ([1250](http://he.wikipedia.org/w/index.php?title=1250&action=edit) - [1327](http://he.wikipedia.org/wiki/1327)) - מגדולי פרשני ה[תלמוד](http://he.wikipedia.org/wiki/%D7%AA%D7%9C%D7%9E%D7%95%D7%93) וה[פוסקים](http://he.wikipedia.org/wiki/%D7%A4%D7%95%D7%A1%D7%A7) ובעל השפעה מכרעת על עיצוב ה[הלכה](http://he.wikipedia.org/wiki/%D7%94%D7%9C%D7%9B%D7%94) היהודית. [↑](#footnote-ref-6)
7. הציטוט לקוח מאנ' יהודית ערך "עגונה" באתר דעת [↑](#footnote-ref-7)
8. **רבי יוסף קארו** - יוסף קארו נולד בספרד. כשהיה בן 4 - בעקבות גירוש ספרד - עזבה משפחתו את ספרד ויצאה לטורקיה. קארו חי בטורקיה במשך כ- 40 שנה, עד שהחליט לעלות לארץ ישראל ולהתיישב בצפת בשנת 1536. בצפת התמנה לראש הוועד היהודי, שימש כראש ישיבה והתבלט כאחד ממנהיגי העיר.
קארו כתב ספרים רבים וכן איגרות ובהן תשובות לשאלות שנשלחו אליו מקהילות בארצות שונות. רוב ספריו עוסקים בתחום ההלכה, והחשוב שבהם הוא הספר שולחן ערוך. [↑](#footnote-ref-8)
9. הציטוט לקוח מאנצ' יהודית ערך "עגונה" באתר דעת. [↑](#footnote-ref-9)
10. **רבי יהודה בן בבא** - [תנא](http://he.wikipedia.org/wiki/%D7%AA%D7%A0%D7%90) בדור השלישי, בתחילת המאה השנייה לספירה. אחד מ[עשרה הרוגי מלכות](http://he.wikipedia.org/wiki/%D7%A2%D7%A9%D7%A8%D7%94_%D7%94%D7%A8%D7%95%D7%92%D7%99_%D7%9E%D7%9C%D7%9B%D7%95%D7%AA). [↑](#footnote-ref-10)
11. **רבי מאיר** - רבי מאיר היה בין החכמים שייסדו מחדש את ה[סנהדרין](http://he.wikipedia.org/wiki/%D7%A1%D7%A0%D7%94%D7%93%D7%A8%D7%99%D7%9F) ב[אושא](http://he.wikipedia.org/w/index.php?title=%D7%90%D7%95%D7%A9%D7%90&action=edit), לאחר שנעקרה ונסגרה ב[יבנה](http://he.wikipedia.org/wiki/%D7%99%D7%91%D7%A0%D7%94), בעקבות המרד. ב[תלמוד הבבלי](http://he.wikipedia.org/wiki/%D7%AA%D7%9C%D7%9E%D7%95%D7%93) מתואר כי שם מונה להיות ה'חכם', תפקיד שמהותו לא הובררה. [↑](#footnote-ref-11)
12. **רבי יוסי** – ר' יוסי בן חלפתא מתלמידי ר' עקיבא. היה רבו של ר' יהודה הנשיא. גר בגליל בימי מרד בר כוכבא. מורה ומתקן תקנות. [↑](#footnote-ref-12)
13. **אביי** – ([280](http://he.wikipedia.org/w/index.php?title=280&action=edit)-[338](http://he.wikipedia.org/w/index.php?title=338&action=edit)) או בשמו האחר נחמני, היה [אמורא](http://he.wikipedia.org/wiki/%D7%90%D7%9E%D7%95%D7%A8%D7%90%D7%99%D7%9D) [בבלי](http://he.wikipedia.org/wiki/%D7%91%D7%91%D7%9C) בולט מהדור הרביעי . ראש ישיבת פומבדיתא. [↑](#footnote-ref-13)
14. **אר"ג** – אמר רבן גמליאל. רבן גמליאל דיבנה (רבן גמליאל השני) - מנהיג רוחני אחרי חורבן [בית המקדש](http://he.wikipedia.org/wiki/%D7%91%D7%99%D7%AA_%D7%94%D7%9E%D7%A7%D7%93%D7%A9) ונשיא ישראל. בן למשפחת [הלל הזקן](http://he.wikipedia.org/wiki/%D7%94%D7%9C%D7%9C_%D7%94%D7%96%D7%A7%D7%9F). ובין צאצאיו נכדו [רבי יהודה הנשיא](http://he.wikipedia.org/wiki/%D7%A8%D7%91%D7%99_%D7%99%D7%94%D7%95%D7%93%D7%94_%D7%94%D7%A0%D7%A9%D7%99%D7%90), עורך ה[משנה](http://he.wikipedia.org/wiki/%D7%9E%D7%A9%D7%A0%D7%94) . [↑](#footnote-ref-14)
15. **רבי עקיבא** - עסק במדרש, הלכה אגדה וחכמת הנסתר. פעל בשנים 70-135 לספירה. מתומכי מרד בר כוכבא. הוצא להורג ע"י הרומאים. [↑](#footnote-ref-15)
16. **רבנו תם** - הרב יעקב בן מאיר ([1171](http://he.wikipedia.org/w/index.php?title=1171&action=edit) - [1100](http://he.wikipedia.org/wiki/1100)). מכונה בדרך כלל רבנו תם, בראשי תבות: ר"ת. נכדו של [רש"י](http://he.wikipedia.org/wiki/%D7%A8%D7%A9%22%D7%99), מגדולי בעלי התוספות. [↑](#footnote-ref-16)
17. **המהר"ם אלשקר** - הוא רבי משה בן יצחק אלשקר (אלאשקר) נולד בשנת 1466 בספרד, וגלה עם הגולים של שנת ה"א רנ"ב (1492(. פוסק. [↑](#footnote-ref-17)
18. **המהר"ם מרוטנבורג** - רבי מאיר בן ברוך הוא מהר"ם מרוטנברג ([1215](http://he.wikipedia.org/wiki/1215) - [2 במאי](http://he.wikipedia.org/wiki/2_%D7%91%D7%9E%D7%90%D7%99) [1293](http://he.wikipedia.org/wiki/1293)), מגדולי רבני ישראל [הראשונים](http://he.wikipedia.org/wiki/%D7%94%D7%A8%D7%90%D7%A9%D7%95%D7%A0%D7%99%D7%9D) בתקופת [ימי הביניים](http://he.wikipedia.org/wiki/%D7%99%D7%9E%D7%99_%D7%94%D7%91%D7%99%D7%A0%D7%99%D7%99%D7%9D) ומאחרוני [בעלי התוספות](http://he.wikipedia.org/wiki/%D7%91%D7%A2%D7%9C%D7%99_%D7%94%D7%AA%D7%95%D7%A1%D7%A4%D7%95%D7%AA) [↑](#footnote-ref-18)
19. **ר' אליהו מזרחי** – רב מפרש ומתמטיקאי. מגדולי מפרשי רש"י; קושטא 1450-1525. [↑](#footnote-ref-19)
20. מתוך מאמר מאת שרה ליבוביץ-דר, "מי ישחרר את תמי ארד", הארץ, 5.9.2001 [↑](#footnote-ref-20)
21. הנדל, ניל. "עגונות מגדלי התאומים", פרשת השבוע גליון מס' 136. [↑](#footnote-ref-21)
22. **הרב גולדברג** – ראש ישיבת מגדל העמק. פוסק בן ימינו. [↑](#footnote-ref-22)
23. **הרב עובדיה יוסף** - (נולד ב-י"א בתשרי ה'תרפ"א, [1920](http://he.wikipedia.org/wiki/1920)), מנהיג רוחני ופוליטי ב[ישראל](http://he.wikipedia.org/wiki/%D7%99%D7%A9%D7%A8%D7%90%D7%9C) ומגדולי [פוסקי ההלכה](http://he.wikipedia.org/wiki/%D7%A4%D7%95%D7%A1%D7%A7_%D7%94%D7%9C%D7%9B%D7%94) בדורות האחרונים [↑](#footnote-ref-23)